Korch Towers er navnet på det seneste udspil i konkurrencen om at bygge højest i København. Forslaget kommer fra tegnestuen Tredje Natur, der med 10 højhuse vil gøre København til »the most Dickable City in the World«.

Højeste bygning er planlagt til at blive 660 meter og giver baghjul til det netop foreslåede H.C. Andersen Adventure Tower på blot 285 meter og Great Northern på 330 meter, der netop er blevet behandlet i teknik- og miljøforvaltningen i Københavns Kommune. I en pressemeddelelse skriver tegnestuen, at de har »ønsket at skabe en innovativ og visionær penetrering af den danske folkesjæls lavloftede horisont«.

Det må man sige, de har gjort. Man kan næppe forestille sig et mere potent byggeri, og man kan ovenikøbet selv vælge, om man er til XXL, knopper eller et tvistet design. Tegnestuen lagde planerne ud på sin facebookside i mandags, og siden er det væltet ind med kommentarer, fortæller Ole Schrøder fra Tredje Natur: »En tredjedel af de kommentarer, vi har fået, har ikke helt fattet, at der er tale om satire. Nogle arkitekter har endog skrevet, at vi burde skamme os«.